三子以食貧困於藜藿爲詩以勉之
作者：石介
朝代：宋

paragraphs: 吾世本寒賤，吾身守貧約。
家徒立四壁，無田負城郭。
終歲服一衣，無裝貯囊橐。
吾雖得一官，官微月俸薄。
況屬歲凶荒，饑民填溝壑。
吾幸有寸祿，不至苦隕穫。
隨分且飽煖，不然亦流落。
爾等勤初學，旡恥衣食惡。
仁義足飽飫，道德堪咀嚼。
二者肥爾軀，不同乳與酪。
爾無嫌粗糲，爾勿厭藜藿。
富貴自努力，青雲路非邈。